# RAZNOLIKOST, UGROŽENOST I ZAŠTITA HRVATSKE FLORE I FAUNE I UGROŽENE VRSTE

## UPUTE ZA SEMINAR

Nakon odabira vrste, potrebno je proučiti dostupnu literaturu o toj vrsti, osobito o njenoj rasprostranjenosti, osnovnim ekološkim zahtjevima i prijetnjama opstanku. Sljedeći je korak odabir najdjelotvornijeg načina zaštite te vrste, pri čemu birate jedan od sljedeća tri načina:

1. Proglašenje vrste strogo zaštićenom i izrada Plana upravljanja s akcijskim planom (PUAP) za tu vrstu – osobito prikladno za vrste koje su od posebne važnosti za Republiku Hrvatsku, jer su endemi, imaju osobitu važnost u ekosustavima ili za gospodarstvo, izrazito ugrožene vrste itd.

2. Proglašenje vrste ciljnom vrstom Natura 2000 područja – prikladno za vrste čiji su važni dijelovi areala pokriveni ekološkom mrežom.

3. Proglašenje zaštićenog područja u određenoj kategoriji, kako bi se, putem zakonske zaštite područja, očuvale populacije odabrane vrste – osobito prikladno ako se uz određenu vrstu, želi zaštiti njeno stanište ili čitava zajednica koje je dio ta vrsta.

1. PROGLAŠENJE VRSTE STROGO ZAŠTIĆENOM I IZRADA PLANA UPRAVLJANJA S AKCIJSKIM PLANOM (PUAP) ZA TU VRSTU:

Potrebno je sastaviti **nacrt prijedloga stručne podloge za PUAP**, koji treba sadržavati sljedeće dijelove:

* Kratak uvod s objašnjenjem osnovnih pojmova (npr. PUAP, akcijski plan, prijetnja, konzervacijska mjera)
* Osnovne značajke biologije odabrane vrste
* Kratki opis rasprostranjenosti vrste
* Status vrste po IUCN-ovoj i nacionalnoj crvenoj listi (ukoliko postoji za tu skupinu)
* Pregled osnovnih prijetnji i ugroza populacijama odabrane vrste
* Konkretne aktivnosti kojima će se uspostaviti i očuvati povoljno stanje populacija odabrane vrste, uz navođenje provoditelja aktivnosti, kao i izvora financiranja (najbolje tablični prikaz)

2. PROGLAŠENJE VRSTE CILJNOM VRSTOM PODRUČJA NATURA 2000:

Potrebno je sastaviti **stručno mišljenje o statusu odabrane vrste i potrebi uvrštenja među ciljne vrste Natura 2000 područja**. Stručno mišljenje nema zadanu formu, no mora obuhvaćati sljedeće podatke:

* Osnovne značajke biologije odabrane vrste
* Kratki opis rasprostranjenosti vrste
* Status vrste po IUCN-ovoj i nacionalnoj crvenoj listi (ukoliko postoji za tu skupinu)
* Pregled osnovnih prijetnji i ugroza populacijama odabrane vrste
* Navođenje osnovnih ciljeva proglašenja vrste ciljnom vrstom Natura 2000 područja
* Konkretno navođenje i kratak opis Natura 2000 područja (jednog ili više), za koje se odabrana vrsta planira uvrstiti kao ciljna vrsta očuvanja

3. PROGLAŠENJE ZAŠTIĆENOG PODRUČJA U ODREĐENOJ KATEGORIJI:

Potrebno je sastaviti **nacrt stručne podloge za trajnu zaštitu područja**, koji mora sadržavati sljedeće osnovne dijelove:

* Opći podaci (predloženi naziv područja, površina)
* Ukratko navođenje osnovnih obilježja područja (smještaj, geološke, geografske i hidrološke karakteristike, krajobrazne i kulturno - povijesne vrijednosti te biološke vrijednosti - flora, fauna i staništa)
* Kratka analiza postojećeg korištenja i trenutnog stanja područja
* Prijedlog kategorije zaštite
* Osnovne smjernice za upravljanje, uključujući najvažnije konzervacijske mjere koje je potrebno provoditi
* Glavni ciljevi proglašenja područja zaštićenim, odnosno navođenje što se time želi postići, koje koristi za pojedine vrste i biocenoze

Bez obzira koji pristup zaštite odaberete, prilikom pisanja stručnih podloga/mišljenja potrebno je slijediti nekoliko osnovnih pravila pisanja znanstvenog i stručnog rada:

* Prilikom navođenja imena vrsta i drugih taksonomskih jedinica, potrebno je slijediti pravila zoologijske, odnosno botaničke nomenklature; osobito je važno prilikom prvog spominjanja neke vrste navesti njeno puno ime uključujući autora i godinu opisa
* Informacije preuzete iz literaturnih izvora potrebno je popratiti referencama, koje će sve biti navedene u poglavlju Literatura
* Sve kratice potrebno je objasniti prilikom prvog korištenja, a poželjno je objasniti i stručne pojmove, s obzirom da ove dokumente uobičajeno čitaju ljudi različitih profila i obrazovanja
* Radi preglednosti, poželjno je rad podijeliti u više poglavlja i potpoglavlja, koja se brojčano označavaju.

## POTENCIJALNE VRSTE ZA SEMINAR

1. *Telestes polylepis*
2. *Salamandra atra*
3. *Vipera ammodytes*
4. *Monachus monachus*
5. *Cobitis jadovaensis*
6. *Plecotus kolombatovici*
7. *Lynx lynx*
8. *Falco eleonorae*
9. *Ciconia nigra*
10. *Ablepharus kitaibelii*